Babulatsela ba ba neng ba se na madi a go reka koloi ba ne ba ya kwa mafelong ao ka dibaesekele. Ka sekai, ka 1932, mokaulengwe Bennett Brickell yo o neng a na le dingwaga di le 23, o ne a tswa kwa Rockhampton, Queensland, mme o ne a fetsa dikgwedi di le tlhano a rera kwa mafelong a go sa nneng batho ba le bantsi kwa go one a a kwa bokone jwa Queensland. Mo baesekeleng ya gagwe, o ne a pegile dikobo, diaparo, dijo le dibuka di le dintsi. Fa maotwana a baesekele ya gagwe a fela, o ne a nna a tsamaya, a tlhomamisegile gore Jehofa o tla mo kaela. O ne a nna a kgarametsa baesekele ya gagwe dikilometara di ka nna 320 go ralala mafelo a mo go one banna ba bangwe ba ileng ba bolawa ke lenyora. Mokaulengwe Brickell o ile a tsamaya dikilometara di le dintsi go ralala Australia ka baesekele, sethuthuthu le koloi dingwaga di feta 30. O ne a rerela Ba-Aborigine le go thusa gore go nne le diphuthego tse disha, mme a feleletsa a tlotlega thata kwa mafelong a a kgakala a Australia.